ВЪПРОСИ И ОТГОВОРИ ПО ПРОЦЕДУРА

BG161PO003-2.3.01 „ИНВЕСТИЦИИ В „ЗЕЛЕНА ИНДУСТРИЯ”
ОТГОВОРИ НА ВЪПРОСИ № 3 - 5,  
ПОЛУЧЕНИ В ПЕРИОДА 22.11.2011 – 28.11.2011 г.
И ПУБЛИКУВАНИ НА 15.12.2011 г.
ВЪПРОС № 3)
Има ли право да кандидатства по процедура BG161PO003-2.3.01 „Инвестиции в „зелена индустрия", ЕООД със едноличен собственик на капитала чуждестранно юридическо лице?
Благодаря

 

Иван Зунков

22.11.2011 г.

ОТГОВОР № 3)

Насоките за кандидатстване не поставят ограничение относно възможността еднолично дружество с ограничена отговорност, чийто собственик на капитала е чуждестранно юридическо лице, да кандидатства с проектно предложение по настоящата процедура, при спазване на останалите критерии, условия и изисквания по процедурата. 

ВЪПРОС № 4)
Уважаеми дами и господа,

 

във връзка с новооткритата схема за Инвестиции в зелена индустрия, имаме следното питане:

 

В т. 1.2. от Насоките за кандиатстване "Режим на държавните помощи", е изписано че за дейностите по Компонент 2 е приложим режим „de minimis” (минимална помощ) съгласно Регламент на Комисията (ЕО) 1998/2006 от 15 декември 2006г. относно прилагането на чл. 87 и 88 от Договора за създаване на ЕО към помощта de minimis (ОВ L 379/28.12.2006). 

В т. 1.4. Размер и интензитет на безвъзмездната финансова помощ (процент на съфинансиране) , изрично е изписано, че "Общият размер на безвъзмездната финансова помощ по всеки индивидуален проект по настоящата процедура трябва да бъде в следните минимални и максимални граници: 

- Минимален размер на безвъмездната финансова помощ: 1 000 000 (един милион) лева. 

- Максимален размер на безвъзмездната финансова помощ: 4 000 000 (четири милиона) лева. 

Интензитетът на безвъзмездната финансова помощ по всеки индивидуален проект не трябва да надвишава 50% от общата стойност на допустимите разходи по проекта.". 

В т.  2.3.2.2. Специфични допустими разходи по процедурата от Насоките за кандидатстване,  в "Специфични допустими разходи по Компонент 2 " също изрично е отбелязано (в квадрат с маркировка ВАЖНО) , че "Максималният размер на безвъзмездната финансова помощ, получена по Компонент 2 от настоящата процедура не трябва да надхвърля левовата равностойност на 200 000 евро (391 166 лева) за предприятие за период от 3 последователни финансови години, като за кандидати, осъществяващи дейност в отрасъл „шосеен транспорт”, този размер е 100 000 евро (195 583 лв.)".

 

Въпросът е следният: според нашето тълкуване, поставените ограничения в т. 1.2. и т. 2.3.2.2 по отношение на максимално допустимия размер на безъвзмездна помощ от 200 000 евро за предприятие за период от 3 години, категорично противоречат на т. 1.4. , в която се поставя изискване минималния размер на безвъзмездната финансова помощ по всеки индивидуален проект да е 1 000 000 лева.

 

Молим за Вашето категорично становище:

 

 - в случай, че фирма кандидатств=B0 за дейности само по компонент 2 (което е допустимо), то тогава коя от двете разпоредби на Насоките за кандидатстване трябва да спазва - тази на т. 1.2 и т. 2.3.2.2. за макс. размер на безвъзмездната помощ в размер 200 000 евро или тази на т.1.4. за минимален размер на безвъзмездната помощ за всеки проект равна на 1 000 000 лева?  

- в случай, че фирмата кандидатства за дейности само по компонент 2, какъв е интензитета на безвъзмездната помощ? 

 

Предварително Ви благодарим за отговора. 

 

С уважение,

 

М. Александрова 

22.11.2011 г.

ОТГОВОР № 4)

По отношение на Компонент 2 от настоящата процедура е приложим режим „de minimis” (минимална помощ) съгласно Регламент на Комисията (ЕО) 1998/2006 от 15 декември 2006г. относно прилагането на чл. 87 и 88 от Договора за създаване на ЕО към помощта de minimis (ОВ L 379/28.12.2006). Общият размер на безвъзмездната финансова помощ, предоставена на всяко едно предприятие във връзка с процедури или индивидуални помощи, обявени в режим „de minimis” (минимална помощ), не може да надхвърля левовата равностойност на 200 000 евро (391 166 лева) за период от 3 последователни финансови години, а когато предприятието осъществява дейност в отрасъл „шосеен транспорт” - не може да надхвърля левовата равностойност на 100 000 евро (195 583 лева) за период от 3 последователни финансови години.
От друга страна, минималният размер на безвъмездната финансова помощ като цяло по настоящата процедура е 1 000 000 (един милион) лева.

В този смисъл, проектните предложения следва задължително да включват разходи/дейности по Компонент 1, с оглед спазване на изискването за минимален размер на безвъзмездната финансова помощ.

Допълнително следва да имате предвид, че интензитетът на безвъзмездната финансова помощ по всеки индивидуален проект не трябва да надвишава 50% от общата стойност на допустимите разходи по проекта. Интензитетът е еднакъв и за двата компонента на процедурата.

ВЪПРОС № 5)
Уважаеми Г-жи/ Г-да,
Препращам наново запитването си, понеже в предходния и-мейл съм пропуснал да посоча конкретното наименование на процедурата за подбор на проекти, според указанията.

Запитването ми се отнася по открита процедура за конкурентен подбор на проекти с определен срок за кандидатстване: BG161PO003-2.3.01 „Инвестиции в „зелена индустрия”.
Задавам запитване от името на голямо предприятие, но без да оповестявам официално името му за да не се свързват отговорите с конкретната дейност на предприятието.

Въпросът ми е относно принципното тълкуване на формулировката на т. б.) по Компонент 1, цитат както следва:

„б) Закупуване и въвеждане в експлоатация (доставка, монтиране и първоначално изпитване) ново оборудване, представляващо дълготраен материален актив, което е свързано с по-ефективното използване или рециклиране на отпадъчните продукти и обхваща намаляване на отпадъка чрез повторното му влагане в съществуващото производство или чрез използването му за производство на нови продукти, и/или …“

Конкретните въпроси по по-горната формулировка, както следват (Моля, за внимание понеже казусите са коренно различни по различните въпроси):

1. Под „отпадъчни продукти“, трябва ли единствено и само да се разбира „собствени производствени отпадъчни продукти“ или може и външни (доставени от други лица) отпадъчни продукти, които чрез „по-ефективното използване или рециклиране“ със собствени мощности (на кандидат-бенефициента по схемата) да се постига намаляване на отпадъка като се вложи/ употреби в съществуващото/ собствено производство?

2. Под „производство на нови продукти“ трябва ли единствено и само да се разбира „собствено“ производство на нови продукти, или вече преработения със собствени мощности (на кандидат-бенефициента по схемата) и „собствен производствен отпадък“ да се предлага вече на външни лица като суровина за тяхното производство на други продукти?

3. Какво да се разбира под „отпадъчен продукт“:

- Собствен производствен отпадък?

- Такъв, който трябва да се докладва (и официално се докладва – т. е. да съществуват вече подадена информация за него към съответните органи) по нормативните изисквания за управление и отчитане на производствените отпадъци, или може да бъде друг, който все още не е оповестен (реф. към комплексни разрешителни, отчетите по Наредба № 9 и пр.)? 

- Класификацията за „отпадъчен продукт“ трябва ли да съответства на Наредба № 3 за класификация на отпадъците и съответната му регистрацията във вече подадени отчетите по Наредба № 9, т. е. даден производствен отпадък за да бъде признат по настоящата схема като отпадъчен продукт, необходимо ли е да фигурира във вече подадени отчети по Наредба № 9, или да е регистриран по друг вид отчети по нормативни изисквания?

Благодаря за съдействието,

Йосиф Георгиев
24.11.2011 г.

ОТГОВОР № 5)

1. Понятието „отпадъчни продукти” в конкретния случай включва както собствените, така и външни за предприятието отпадъчни продукти.

2. Под „нови продукти” следва да се разбира единствено производството на продукти, които са нови за предприятието кандидат.

3. За целите на настоящата процедура следва да се използват определенията от Допълнителните разпоредби на Закона за управление на отпадъците.

Допълнително следва да имате предвид, че кандидатите трябва да отговарят на условията, посочени в т. 2.2.3.1 от Насоките за кандидатстване.

ВЪПРОС № 6)

Уважаеми Госпожи и Господа,

Моля да отговорите на следните въпроси, касаещи Насоките за кандидатстване по открита процедура за конкурентен подбор на проекти: "Инвестиции в "зелена индустрия":

1. На страница 18 и 19 от Насоките има текстове:


А) В случай че кандидатстват за финансиране на дейностите по буква а) кандидатите следва да представят: копие от резюме на доклад от обследването за енергийна ефективност на промишлена система.[14] Резюмето на доклада следва да бъде с дата не по-рано от две години преди датата на подаване на проектното предложение;



[14] По смисъла на чл. 17 от Наредба № РД-16-346 от 2.04.2009 г. за показателите за разход на енергия, енергийните характеристики на промишлени системи, условията и реда за извършване на обследване за енергийна ефективност на промишлени системи

ВАЖНО: В случай че проектът включва дейности по Компонент 2, букви от а) до д) кандидатът следва да представи: копие от резюме на доклад от обследването за енергийна ефективност на промишлена система.[15] Резюмето на доклада следва да бъде с дата не по-рано от две години преди датата на подаване на проектното предложение;

[15] По смисъла на чл. 17 от Наредба № РД-16-346 от 2.04.2009 г. за показателите за разход на енергия, енергийните характеристики на промишлени системи, условията и реда за извършване на обследване за енергийна ефективност на промишлени системи

Съгласно чл.33 от Закона за енергийната ефективност и цитираната в Насоките Наредба № РД-16-346 от 2.04.2009 г., изпълнението на предписаните в енергийното обследване мерки за енергийна ефективност следва да започне в срок от две години от приемане на резултатите от обследването.

С приемането на новия Закон за енергийната ефективност през м.11.2008 год. и в последствие на Наредба № РД-16-346 от 2.04.2009 г., в нормативната база на България бяха транспонирани Директиви 2006/32/ЕС за крйното потребление на енергия  и 2002/91/ЕС за енергийните характеристики на сградите.

Съгласно Чл. 7. от Наредба № РД-16-346 от 2.04.2009 г.:  

(1)На задължително обследване за енергийна ефективност подлежи всяка промишлена система, чието годишно потребление на енергия е над 3000 МWh, с изключение на посочените в чл. 1, ал. 3 ЗЕЕ.

(2) За промишлени системи по ал. 1 обследването се извършва най-малко веднъж на всеки три години.

В Насоките за кандидатстване е предвидено да не се допускат проекти, чиито енергийни обследвания са изготвени не по-рано от две години. Това означава, че същите няма да са актуални, ще са с изтекъл и/или изтичащ срок на валидност и че няма в голямата си част да отговарят на новия Закон за енергийната ефективност и цитираната Наредба № РД-16-346 от 2.04.2009 г.. 
Въпросът ми е как да се разбира израза "не по-рано от две години" ?! Кой времеви период обхваща, спрямо подаването на документите за кандидатстване?


2.  На страница 18 има текст:

Допустими по Компонент 1 са само проекти/дейности, които имат за свой основен предмет осъществяването на инвестиции, насочени към:  

ð   Стартиране от съществуващо предприятие на нова дейност в друг отрасъл, допустим по настоящата процедура, в допълнение към досегашната дейност;

ð   Разширяване на дейността на съществуващо предприятие;

ð  Диверсификация на продукцията на съществуващо предприятие чрез въвеждане на нови продукти/услуги;

ð Фундаментална промяна на цялостния производствен процес в съществуващо предприятие.

Моля да отговорите, трябва ли да се извършват и изискват съответно от кандидатите за финансиране, оценки за съответствието на проектите за енергийна ефективност по реда на чл.172 от ЗУТ, при положение, че се предвиждат нови производствени линии и разширяване на производството. Това е резонно, тъй като за подобни проекти ще се изисква /най-вероятно/ и разрешение за строеж. Направеното енергийно обследване е базата въз основа, на която ще се оцени новата мощност и/или производствена система. Само по себе си енергийното обследване без последващата оценка на проекта /инвестиционния проект, ако се изисква по ЗУТ/, не може да бъде полезно при дейностите по Компонент 1.

3. По реда на условията за кандидатстване се изисква копие от резюмето на доклада от енергийното обследване.   Във връзка с това възниква сериозен проблем, свързан с направените вече енергийни обследвания. Много от тях са с включени в доклада заедно производствени и адмнистративни сгради за обществено ползване. Последното е в нарушение на Закона за енергийната ефективност и наредбите към него. По повод на тези прецеденти Камарата на енергийните одитори е изпратила питане до МРРБ и съответно е получила отговор. Отговора е категоричен, че производствените сгради и системи се обследват отделно от административните сгради за обществено ползване в едно предприятие /прилагам питане и отговор/. Моля да оговорите в случай, че има подобно нарушение, как ще бъде установено и ще се изискват ли да бъдат представени съответните сертификати и енергийни обследвания отделно на сградния фонд? Ще се изисква ли преработка на докладите, в които сградния фонд - производствени и административни сгради за обществено обслужване са включени в един доклад и не са разделени според изискванията на нормативната база.

С уважение

Валентина Узунова 

25.11.2011 г.

ОТГОВОР № 6)

1. Изразът „не по-рано от две години преди датата на подаване на проектното предложение” обхваща периода от две години преди датата на подаване на проектното предложение по процедурата (пример: в случай че проектното предложение се подава на 15.12.2011 г., резюмето на доклада следва задължително да бъде с дата в периода 15.12.2009 – 15.12.2011 г.).
Следва да имате предвид, че срокът от 2 години е максимален и няма пречка кандидатът да представи и по-актуално резюме от доклад от обследване за енергийна ефективност.

2. и 3. Всички изисквания, условия и критерии, на които следва да отговарят кандидатите, дейностите и разходите, за да бъдат допустими по настоящата процедура за подбор на проекти, са посочени в Насоките за кандидатстване. 

Допълнително, в т. 3.1.1 „Списък на документите за кандидатстване” от Насоките за кандидатстване изрично са изброени документите, които следва да се представят от кандидатите при подаване на проектно предложение по процедурата.

Управляващият орган на Оперативна програма „Конкурентоспособност” не е оправомощен да предоставя указания по прилагане на Закона за устройството на територията, Закона за енергийната ефективност и подзаконовите нормативни актове по прилагането им, нито има правомощия да осъществява контрол по прилагането им. На посочения в Насоките за кандидатстване електронен адрес могат да се искат разяснения само във връзка с процедурата за предоставяне на безвъзмездна финансова помощ. 

В процеса на оценка резюмето на доклад за енергийно обследване ще бъде използвано за установяване дали дейностите по проекта отговарят на целите на процедурата, както и за удостоверяване на заложените очаквани ефекти от дейностите по проекта.  Наличието на данни и за административни сгради за обществено обслужване няма да доведе до отхвърляне на проекта на етап оценка на административното съответствие и допустимостта.
ВЪПРОС № 7)

Уважаеми дами и господа, 

от ОП "Конкурентоспособност", пиша Ви от името на "ТЕЦ- Горна Оряховица" ЕАД с въпрос по обявена Схема: BG161PO003-2.3.01 „ИНВЕСТИЦИИ В „ЗЕЛЕНА ИНДУСТРИЯ”. 

"ТЕЦ- Горна Оряховица" ЕАД е вписан в Търговския регистър като самостоятелно дружество през декември 2010 г. преди това е функционирал като част от "Захар" ЕАД (регистрирана през 2006 г.) и е правоприемник на Захарни заводи фирма съществуваща от 1912 г. и продължаваща да съществува. 

Въпросът ми е: В посочената ситуация има ли право "ТЕЦ- Горна Оряховица" ЕАД да кандидатства по обявена Схема: BG161PO003-2.3.01 „ИНВЕСТИЦИИ В „ЗЕЛЕНА ИНДУСТРИЯ” при условия, че няма 3 приключили финансови години?

Учтиво моля да ми бъде отговорено кратко, точно и ясно с "ДА има право" или "НЕ няма право".

Благодаря Ви предварително.


Николай Петров

25.11.2011 г.

ОТГОВОР № 7)

В случай че е налице общо правоприемство, т.е. цялото предприятие като права, задължения и фактически отношения преминават от праводателя към правоприемника, като фирмата праводател се прекратява без ликвидация, то финансовата история на фирмата праводател може да се вземе предвид при определяне допустимостта на правоприемника – кандидат по настоящата процедура за подбор на проекти.

ВЪПРОС № 8)

Здравейте, 

Моля за пояснение на следния въпрос: 

Ако към момента на подаване на проектното предложение по процедура BG161PO003-2.3.01 „Инвестиции в „зелена индустрия” последната финансова приключена година за кандидатът е 2011г., а не2010г., то при оценката на допустимостта на кандидата и на неговите икономически показатели, ще се вземат ли предвид данните му от последната финансова приключена година, а именно 2011г?
Поздрави, 
В. Гайдарова
25.11.2011 г.

ОТГОВОР № 8)

При извършване на оценката на допустимостта на кандидатите се оценява дали кандидатите имат минимум 3 приключени финансови години преди датата на обявяване на настоящата процедура за подбор на проекти, като тези години са съответно 2008, 2009 и 2010 г. Освен това, по време на тази оценка се проверява дали кандидатите имат реализирани нетни приходи от продажби за последната приключена финансова година равни на или надвишаващи 5 000 000 (пет милиона) лева, като под последна приключена финансова година се има предвид 2010 г.
Следва да имате предвид, че при несъответствие с посочените изисквания, проектното   предложение ще бъде отхвърлено.

ВЪПРОС № 9)

Здравейте,

Във връзка с обявената от Вас процедура за подбор на проекти: BG161PO003-2.3.01 „Инвестиции в „зелена индустрия”, бихме желали да запитаме, дали допустима за финансиране би била дейност за подмяна на осветителни тела с енергоспестяващи?

С уважение,

Димитър Бойков

25.11.2011 г.

ОТГОВОР № 9)

Основна цел на настоящата процедура за подбор на проекти е оказването на инвестиционна подкрепа на големите предприятия в България за преодоляване на негативното им влияние върху околната среда чрез насърчаване изпълнението на проекти, пряко свързани с производство на продукти, подлежащи на рециклиране, когато станат отпадъци, по-ефективно използване на отпадъчните продукти и намаляване на енергоемкостта, като ключов фактор за повишаване на конкурентоспособността и устойчиво развитие на големите предприятия в страната.

В този смисъл, дейностите/разходите за подмяна на осветителните тела в едно предприятие са недопустими по настоящата процедура.

Дейностите/разходите за подмяна на осветителните тела в едно предприятие са недопустими по настоящата процедура и поради обстоятелството, че същите не попадат в изрично посочените допустими дейности/разходи по Компонент 1 и 2 по настоящата процедура, тъй като не представляват оборудване дълготраен материален актив, което може да доведе до стартиране нова дейност в друг отрасъл, разширяване на дейността на предприятието, диверсификация на продукцията чрез въвеждане на нови продукти/услуги, фундаментална промяна на цялостния производствен процес съгласно изискванията по Компонент 1. Същевременно дейностите/разходите за подмяна на осветителните тела, не попадат в списъка с изчерпателно посочените дейности/разходи по Компонент 2.
ВЪПРОС № 10)

Здравейте,
Имаме желание да кандидатстваме по горепосочената процедура за безвъзмездна помощ.
В тази връзка имам следните въпроси:
1.Ако едно дружество само по себе си е средно предприятие (средно-списъчен  брой на персонала в границите 51-250 човека), но заедно със свързаните дружества и предприятията партньори премине в категория голямо предприятие, то следва ли нетните приходи от продажби за 2010г. само на дружеството кандидат (които възлизат на почти 2 млн. лева)  да бъдат по-големи или равни на 5млн. лв за да е допустимо дружеството или е допустимо и ако кумулативно (заедно с данните на свързаните предприятия и предприятията партньори) надхвърлят този праг-по отношение на нетните приходи от продажби?
Питането ми е продиктувано от обстоятелството, че все пак категорията е определена в следствие на това натрупване- на персонал, активи и годишен оборот и би било странно, ако нетните приходи от продажби след така определената категория се гледат само на дружеството кандидат, без да се вземат под внимание нетните приходи от продажби на свързаните дружества и на дружествата партньори.

2.В т. 4 от  декларацията по чл. 7, ал.7, т.1 от ПМС 121, е записано следното:
"... Нямам неизпълнени задължения към държавата или към общината, свързани с плащане на вноски за социално осигуряване или плащане на данъци по българското законодателство, освен ако е допуснато разсрочване или отсрочване на задълженията...", дружеството кандидат към момента на кандидатстване по процедурата има неизпълнени задължения към държавата, но те се погасяват регулярно.
Същевременно в удостоверението издавано от НАП за липса на задължения, относно юридическото лице,  е вписано "Няма задължения", като под формата на приложение са описани задълженията на дружеството, и изрично и записано, че те са обезпечени с активи на дружеството!
В този контекст допустим кандидат ли е въпросното дружество?
Благодаря предварително за своевременния отговор!

С уважение,
Н.Събев

28.11.2011 г.

ОТГОВОР № 10)

1. Критериите за допустимост на кандидатите се отнасят до отделното юридическо лице/едноличен търговец, което кандидатства с проектно предложение по процедурата. В този смисъл, индивидуалното предприятие-кандидат трябва да има свои собствени нетни приходи от продажби за последната приключена финансова година (2010 г.) равни на или надвишаващи 5 000 000 (пет милиона) лева

Допълнително следва да имате предвид, че обстоятелствата за наличие на партньорство и/или свързаност се взимат предвид единствено при определяне на категорията на предприятието-кандидат. 

2. В случай че е налице разсрочване или отсрочване на задълженията на предприятието-кандидат, като е представено доказателство за това (напр. погасителен план), предприятието може да кандидатства по настоящата процедура за подбор на проекти, при спазване на останалите изисквания, условия и критерии. 

ВЪПРОС № 11)

Въпроси по процедура за подбор на проекти: BG161PO003-2.3.01 „Инвестиции в „зелена индустрия”: 

1. Въпрос за критериите за опазване на околната среда и намаляване на енергоемкостта:
а. Какъв компетентен орган ще проверява постигането на тези ефекти и какви доказателства се очаква да се представят в потвърждение на прогнозите, особено когато се касае за проекти по Компонент 1, буква б и в. 

б. "Процент енергийно спестяване - Количеството енергия, което ще бъде спестено в резултат на изпълнението на дейностите по проекта е хх."

Моля да уточните към коя година следва да са посочени стойностите. Приема ли се покриване на критерия, ако за единица приход се намалява разходът за електроенергия - т.е. логично е при повишаване на приходите разходите за електроенергия също да се повишат като абсолютна стойност. 

в. "Степен на повторно оползотворяване на отпадъците (≥ хх % от отпадъците ще подлежат на оползотворяване (рециклиране или повторно използване) в резултат на изпълнението на дейностите по проекта)" - как следва да се обоснове този критерий, когато проектът е свързан със стартиране производството на продукти, чието използване намалява вредните емисии - т.е. продукти, които ще доведат до намаляване на отпадъците като цяло, а не просто чрез тяхното рециклиране след като станат отпадък - тъй като ще заместят използването на продукт, който замърсява значително околната среда; 
как следва да се изчисли % по този критерий - само за отпадъците от определен продукт, касаещ пряко инвестициите по проекта, или от цялата производствена дейност на кандидата.
г. Процент ВЕИ от енергията, потребявана от предприятието - предприятията потребяват ВЕИ енергия в същия процент, в който електроразпределителните дружества изкупуват ВЕИ енергия от ВЕИ мощностите. Приема ли се като покриване на критерия да се посочи какъв % от енергията, която продават ЕРД на съответния кандидат, идва от ВЕИ източници?
2. Вторият ми въпрос е във връзка с изискваните документи по Компонент 1, буква в). секция ВАЖНО, т.2.2.3.1. Моля конкретизирайте кой документ следва да се представи при кандидатстване по буква в. Документите, описани с или/или взаимнозаменяеми ли са - т.е. достатъчно ли е по буква в).да се представи разрешение по реда на чл. 37 от ЗУО и приложимия документ по буква "б3", касаещ ОВОС?

  

Като цяло е добре да внесете повече яснота относно всички тези критерии, тъй като не са достатъчно конкретни и дават възможност за субективно тълкуване от страна на оценителната комисия.
Благодаря!
А.Илиев
28.11.2011 г.

ОТГОВОР № 11)

1. При разработването на критериите за техническа оценка (Процент енергийно спестяване, Степен на повторно оползотворяване на отпадъците, Намаляване използването или заместването на опасни материали, Процент ВЕИ от енергията, потребявана от предприятието) са взети предвид практиките на други страни членки на ЕС, проучвания на компетентните органи в България, както и обстоятелството, че процентното изражение може да варира съобразно размерът на инвестицията и съобразно секторът, в който съответното предприятие извършва дейност.

Целта на посочените критерии е да се оцени ефектът от изпълнението на проекта върху опазването на околната среда и намаляването на енергоемкостта в предприятието-кандидат. Оценката по тези критерии ще се извършва предимно на основата на данните от документите, съгласно т. 3.1.1. „Списък на документите за кандидатстване” от Насоките за кандидатстване, както и на база на информацията посочена от кандидатите в т. 4.7.4., Раздел II от Формуляра за кандидатстване по процедурата.

Посочените придружителни документи (напр. резюме на доклад от обследване за енергийна ефективност, комплексно разрешително и т.н.) се изготвят от компетентни органи съобразно приложимата нормативна рамка в страната.

Допълнително следва да имате предвид, че предвидените граници в процентно изражение при всеки един от критериите осигуряват извършването на напълно обективна оценка на проектните предложения от Оценителната комисия по процедурата.

В частност по поставените въпроси имайте предвид, че:

· По буква б. понятията „енергийно спестяване” и „енергийна ефективност” се оценяват спрямо дефинициите в Закона за енергийната ефективност,

· По буква в. стартирането на производство на продукти, чието използване намалява вредните емисии се отнася към Компонент 1, буква в) от допустимите дейности и съответно се оценява по Критерий 4.3. „Намаляване използването или заместването на опасни материали”, а не посоченият от вас Критерий 4.2. „Степен на повторно оползотворяване на отпадъците”. Ефектът ще се изчисли спрямо стойностите, посочени в придружителните документи, както и съобразно обосновката дадена във формуляра за кандидатстване.

· По буква г. Критерият „Процент ВЕИ от енергията, потребявана от предприятието” се отнася към енергия от собствени възобновяеми източници. Следва да имате предвид също така, че кандидатите по процедурата не са задължени да купуват електрическа енергия от електроразпределителните дружества. 

2. Посочените в буква „б1”, т. 2.2.3.1 от Насоките за кандидатстване документи са взаимозаменяеми. 

В случай че кандидатът има издадено разрешение по реда на чл. 37 от ЗУО или комплексно разрешително, издадено по реда на глава седма, раздел II от Закона за опазване на околната среда, той не следва да представя копие на договор с организацията по оползотворяване, представляваща колективна система по смисъла на чл. 11, ал. 4 от ЗУО. 

В допълнение, кандидатът следва да представи и съответния документ по буква „б3”, т. 2.2.3.1 от Насоките за кандидатстване.

ВЪПРОС № 12)

Здравейте,

Във връзка с обявена за кандидатстване процедура BG161PO003-2.3.01 „Инвестиции в „зелена индустрия” по Оперативна програма Конкурентоспособност бих искала да направите допълнително разяснение на текста, касаещ датата на Доклада от обследването за енергийна ефективност:

"Резюмето на доклада следва да бъде с дата не по-рано от две години преди датата на подаване на проектното предложение" 

1. Това означава, че ако си подадем документите на 20.12.2011г., Докладът трябва да е с дата от 20.12.2009 г. до 19.12.2011 г. или с дата по-стара от (преди) 20.12.2009 г.?...

2. И ако енергийното обследване ни е от 5 декември 2009 г., а ние си внесем предложението в рамките на месец декември 2011 г., но след датата на самото обследване, означава ли, че то няма да ни се зачете? И в този случай задължително ли трябва да се направи актуализация на обследването?

Елена Косева, Еллеа ЕООД

28.11.2011 г.

ОТГОВОР № 12)

Изразът „не по-рано от две години преди датата на подаване на проектното предложение” обхваща периода от две години преди датата на подаване на проектното предложение по процедурата (пример: в случай че проектното предложение се подава на 15.12.2011 г., резюмето на доклада следва задължително да бъде с дата в периода 15.12.2009 – 15.12.2011 г.).















